สังคมข่าวหุ้นเกียรติก้อง ว่องไวยากร
***หุ้นไทยได้เวลาปรับฐาน***ตลาดหุ้นไทยเริ่มย่อตัววานนี้ ผลกระทบจากวินาศกรรมภาคใต้แม้ไม่มาก แต่นักลงทุนถือเป็นโอกาสที่จะขายทำกำไรออกมา ก่อนที่จะกลับเข้าไปเก็บรอบใหม่ ต่างชาติจับมือสถาบันร่วมกันขายสุทธิรวมกว่า 4 พันล้าน แนวรับ-แนวต้านให้ไว้ที่ 1,520-1,560 จุด
17 ส.ค. 2559

*หุ้นไทยได้เวลาปรับฐาน
*ตลาดหุ้นไทยเริ่มย่อตัววานนี้ ผลกระทบจากวินาศกรรมภาคใต้แม้ไม่มาก แต่นักลงทุนถือเป็นโอกาสที่จะขายทำกำไรออกมา ก่อนที่จะกลับเข้าไปเก็บรอบใหม่ ต่างชาติจับมือสถาบันร่วมกันขายสุทธิรวมกว่า 4 พันล้าน  แนวรับ-แนวต้านให้ไว้ที่   1,520-1,560 จุด
*กลุ่มพลังงานยังรอข่าวดีราคาน้ำมันดิบโลก PTT ภายใต้การดูแลของ เทวินทร์ วงศ์วานิช ประธานเจ้าหน้าที่บริหารและกรรมการ ผู้จัดการใหญ่ บริษัท ปตท. ดูยังสดใส แม้ว่าการเจรจาของกลุ่มผู้ค้าน้ำมันระหว่างรัสเซีย กับซาอุดีอาระเบีย เรื่องการตรึงกำลังการผลิต แม้อาจไม่มีอะไรในกอไผ่ แต่ก็สร้างความหวังให้นักลงทุนได้
* ตั้งแต่ KTB ได้ “ผยง ศรีวณิช” มานั่งเอ็มดีคนใหม่ อะไรๆ ก็ดูสดใสไปหมด นักลงทุนแห่เข้ามาตุนหุ้นธนาคารกรุงไทย เนื่องจากดูแล้วราศีจับ งานไหลมาเทมา หลังจากเศรษฐกิจส่งสัญญาณฟื้นตัวในครึ่งปีหลัง โครงการลงทุนขนาดใหญ่ทั้งของภาครัฐและเอกชนทยอยขึ้น ส่วนแบ่งของกรุงไทยคงมีไม่น้อยในฐานะแบงก์ของรัฐจริงมั้ย
*AJD ของเฮียอมร วิ่งมาราธอนมาหลายวัน พอมาวานนี้ สงสัยจะเป็นการทำกำไรของรายใหญ่ เทขายออกมาให้รายย่อยเต็มมือ ล่าสุดที่ติดไซเลนต์พีเรียดก็สามารถปล่อยได้แล้วประมาณ 25% แต่ที่ต้องระวังน่าจะเป็นเดือนต.ค.นี้ ที่ขายได้ทั้งหมด เสี่ยยักษ์ก็ถืออยู่มิใช่น้อย
*เสี่ยช้าง เงินเหลือหลังขายที่ศรีนครินทร์ ประกาศนำเงินไปซื้อหุ้น BLAND ไม่เกิน 911.24 ล้านหุ้น หรือไม่เกิน 4.41% ตั้งแต่วันที่ 30 ส.ค.59 ถึงวันที่ 28 ก.พ.60 นี้ ช่วงนี้ราคาเลยวิ่งกระจาย แต่อย่ารอจนถึงวันที่ซื้อหุ้นคืนนะ เพราะรอบที่แล้วราคาไม่ขึ้นแถมยังลงอีก แล้วจะหาว่าไม่เตือน
*เฮียกอบชัย ธนสุกาญจน์ รองประธานเจ้าหน้าที่บริหารฝ่ายการเงินการบัญชี บริษัท ทีทีซีแอลคงยิ้มออก หลังราคา TTCL วิ่งขึ้นสวนทางตลาดฯ  นักวิเคราะห์ปรับเพิ่มเป้าราคาเป็น 29 บาท ไม่รวมโรงไฟฟ้าถ่านหินที่เมียนมา แต่แนวโน้มไตรมาสที่สามสดใส อะไรก็ดูดีไปหมด***ชายนิด อรรถญาณสกุล ประธานเจ้าหน้าที่บริหาร บริษัท พร็อพเพอร์ตี้  รอเซ็นสัญญาเช่าที่เขตเศรษฐกิจพิเศษจังหวัดตราด เร็วๆ นี้ หลังจากที่ได้เป็นผู้ชนะประมูลเพียงรายเดียว  ด้านอารียา ไม่ติดใจบ้านธนารักษ์ที่เชียงใหม่ ที่ยกเลิกไป เพราะยังเหลืออีกหนึ่งแปลงในกรุงเทพฯ และยังมีหวังที่จะได้เฟสสองที่จะเปิดใหม่อีก หลังวานนี้ ได้ลงนามทำสัญญา
*LOXLEY  ใกล้ได้ทำหวยออนไลน์เข้าไปทุกที หลังจากอภิศักดิ์ ตันติวรวงศ์ รมว.คลัง  เรียกเสธ.แดง ผอ.สลากฯ มาหารือเตรียมเสนอพ.ร.บ.สลากฯเข้าครม. หลังจากนั้นก็เข้าสู่ขั้นตอนเสนอสภาฯ ก่อนเปลี่ยนผ่านจากหวยใบมาเป็นหวยตู้
*TRC ของเฮียสมัย ราคาดิ่งลงๆ เรื่อยๆ ไม่มีใครเข้ามารับเลย เม่าหลายรายติดอยู่บนยอดดอย รอความหวังว่าจะมีรถมารับลงไปเมื่อไหร่ งานเหมืองโปแตชก็ยังไม่ยอมประกาศออกมาเสียที แบบนี้ขอให้อดทนรออีกหน่อย หรือจะซื้อถัวไปพลางๆ ก่อนก็ได้
*ราคาหุ้น MAX วิ่งแรง  อิทธิชัย อรุณศรีแสงไชย ประธานเจ้าหน้าที่บริหาร บมจ.แมกซ์ เมทัล คอร์ปอเรชั่น ออกอาการมั่นใจว่าปีหน้าจะเทิร์นอะราวด์ หากเป็นไปตามแผน ทั้งโรงไฟฟ้าและอสังหาฯ แต่ทุกอย่างก็ไม่รับประกัน ดังนั้นนักลงทุนคงต้องพิจารณาอย่างรอบคอบ ใครที่เคยเล่นหุ้นตัวนี้มาคงรู้ดี มาเร็วเคลมเร็ว
*ระเฑียร ศรีมงคล ประธานเจ้าหน้าที่บริหาร บมจ.บัตรกรุงไทย หรือ KTC  ต้องออกมาปรับเป้ากำไรปีนี้ใหม่ขึ้นอีก 15-20% หลังจากต้นทุนทางการเงินลดลง และมั่นใจว่าปีนี้จะทำนิวไฮ ปลายปีออกหุ้นกู้อีก 3 พันล้าน ให้สถาบัน เตรียมไว้สำหรับนักช้อปรูดปรื๊ดในช่วงเทศกาลปีใหม่
*บริษัท ไทยประกันชีวิต จำกัด (มหาชน) ขอแสดงความเสียใจแก่ครอบครัวทหารที่เสียชีวิตจากเหตุการณ์เฮลิคอปเตอร์ประสบอุบัติเหตุตกใกล้ดอยอินทนนท์จ.เชียงใหม่ พร้อมประสานผ่านกรมสวัสดิการทหารบก เพื่อจ่ายสินไหมทดแทนเร่งด่วนให้แก่ครอบครัวทหารทั้ง 5 นาย ภายใต้กรมธรรม์ประกันภัยหมู่แบบ “ภัยสงคราม” รวมเป็นเงิน 5,520,000 บาท 